Limpopo-LUR ernstig in ongeluk beseerNandi Ndalane. (Foto: Department of Social Development Limpopo/Facebook) Die LUR vir maatskaplike ontwikkeling in Limpopo is Woensdag ernstig beseer toe sy in ŉ motorongeluk op die R511 by Thabazimbi betrokke was. Adele van der Linde, woordvoerder van die departement van maatskaplike ontwikkeling, het Woensdagmiddag bevestig dat Nandi Ndalane (59), haar motorbestuurder en ŉ lyfwag in ŉ ongeluk betrokke was. Ndalane het ernstige beserings opgedoen terwyl die ander insittendes vir matige tot geringe beserings behandel is. “Die LUR, haar motorbestuurder en lyfwag is op die toneel behandel voordat hulle na ŉ nabygeleë hospitaal geneem is,” sê sy. “Hulle sal vir die volgende 24 uur fyn dopgehou word.” Volgens Van der Linde het Ndalane se lyfwag haar op amptelike departementele verpligtinge vergesel toe die ongeluk om 07:30 plaasgevind het. Voorlopige inligting dui daarop dat die bestuurder van die BMW X4 waarin hulle gery het, beheer oor die voertuig verloor en die motor gerol het. Tidimalo Chuene, woordvoerder van die provinsiale departement van vervoer, sê die oorsaak van die ongeluk word ondersoek. Dit is nie bekend of ander voertuie by die ongeluk betrokke was nie.